Louise Frevert (DF), 2005-03-17:
Dette lovforslag må man sige absolut vil forbedre vilkårene for teatrene i Danmark.
Specielt vil jeg fremhæve nogle enkelte elementer, som Dansk Folkeparti mener er meget relevante for at få en optimal drift af de danske teatre.
Bl.a. er det en strålende idé, at landsdelsscenerne nu overgår til at være fastsat økonomisk på de årlige finanslove.
Det gør det lettere, at man nøjagtig ved, hvad man har at forholde sig til for teatrenes vedkommende.
En anden del er, at man tager Den Jyske Opera, Det Danske Teater og Peter Schaufuss Balletten ind under statens vinger og dermed blåstempler dem som førende inden for det musikdramatiske område, skuespil og dans.
Derudover har man fundet en utrolig god løsning på DST's situation.
Det Storkøbenhavnske Teaterfællesskab vil få navneforandring til Hovedstadens Teater, HT, og det er oven i købet helt i overensstemmelse med det forslag, som HUR selv har rettet henvendelse om til kulturministeren i august 2004.
Der er mange diskussioner, man skal tage op i en kommende bestyrelse, og derfor vil jeg gerne spørge ministeren, om det ikke kunne lade sig arrangere, at man inden for den gældende lovgivning kunne fremskynde at genoverveje, hvorvidt det ikke vil være mest hensigtsmæssigt at tilrettelægge teatrenes repertoire langsigtet på grund af booking af skuespillere og anden planlægning, så det ikke sker fra sæson til sæson.
Det mener jeg vil være det bedste for teatrene, samtidig med at der jo er teatre i det nye Hovedstadens Teater, der ikke har det alt for godt økonomisk, hvor man også bliver nødt til at planlægge deres fremtid og tilskud i en ny bestyrelse.
Både landsdelsscenerne og Hovedstadens Teater skal nu ledes af såkaldte professionelle bestyrelser, men man må samtidig absolut bevare armslængdeprincippet, og bestyrelsen og formanden har repertoireansvaret.
Jeg skal også i denne forbindelse nævne RBOT, som er det rejsende og opsøgende børneteater, som nu får sine midler direkte fra staten, dvs. fra Kunstrådet, som også derved vil kunne prioritere området på fuldt forsvarlig vis.
Et af Dansk Folkepartis hjertebørn, abonnementsordningen, som i dette lovforslag kaldes for billetkøbsordningen, ser også ud til at lande, hvor den vil gøre fyldest, nemlig et helt fornuftigt sted.
Det er meget, meget vigtigt og magtpåliggende for os, at man bruger ordningen til lige netop at nedsætte billetpriserne.
Jeg tror, at det bliver mere gennemskueligt, at man fjerner de såkaldte mellemmænd.
Tidligere var det således, at amterne og DST var mellemmænd, hvor det nu fremover bliver mere enkelt, og hvor tilskuddet nu skal ydes direkte til de modtagere, der skal yde rabatterne.
Det vil sige, at modtagerne får en større fleksibilitet i anvendelsen af det tilskud, der skal anvendes til rabatter, og det er op til de enkelte modtagere at fastlægge de rabatordninger, der kommer deres publikum mest til gode.
Ligeledes vil jeg pointere, at jeg er tryg ved, at der kun må bruges 8 pct. af beløbet til administration.
Jeg tror, at teatrene og teaterarrangørerne vil være meget årvågne over for, at man bruger denne billetkøbsordning på en ansvarlig måde.
Alt i alt er dette lovforslag et godt lovforslag, og det skal ikke være nogen hemmelighed, at jeg glæder mig særdeles meget til at se det effektueret.